Javaslat A TANÁCS HATÁROZATA a 2007/124/EK, Euratom tanácsi határozat hatályon kívül helyezéséről /* COM/2013/0580 final - 2013/0281 (APP) */





INDOKOLÁS 1. A JAVASLAT HÁTTERE 1.1. A 2007–13 közötti időszakra vonatkozó többéves keret A 2007–13 közötti időszakra vonatkozó többéves keret értelmében létrehozták a „Biztonság és a szabadságjogok védelme” keretprogramot. A keretprogram fő célkitűzése az volt, hogy hatékony operatív együttműködést biztosítson a terrorizmus – beleértve annak következményeit is –, valamint a szervezett bűnözés és általában véve a bűnözés elleni küzdelemben, hogy európai szinten támogassa a hírszerzést, és hogy megerősítse a bűnözés és terrorizmus megelőzését egy biztonságos és a jogállamiságon alapuló társadalom elősegítése érdekében. Mivel ezeknek a célkitűzéseknek különböző volt a jogalapjuk a Szerződésekben és az alapvetően különböző jogi rendszerekben, a keretprogram ezért két különböző jogi eszközből állt. Először, a 2007/125/IB tanácsi határozat létrehozta a „Bűnmegelőzés, illetve a bűnözés elleni küzdelem” egyedi programját (a továbbiakban: ISEC-program). Az egyedi program a következő négy témakörére összpontosított: bűnmegelőzés és kriminológia; bűnüldözés; a tanúk védelme és támogatása; valamint az áldozatok védelme. Másodszor, a 2007/124/EK, Euratom tanácsi határozat létrehozta a „Terrorizmus és egyéb biztonsági vonatkozású veszélyek megelőzése, az azokra való felkészültség és következményeik kezelése” egyedi programot (a továbbiakban: CIPS-program). A program fő célkitűzése a tagállamoknak a terrortámadásokkal kapcsolatos és egyéb biztonsági vonatkozású veszélyek megelőzésére, az azokra való felkészülésre, valamint az emberek és a létfontosságú infrastruktúra ilyen veszélyekkel szembeni védelmére irányuló erőfeszítéseinek a támogatása volt. 1.2. A 2014–20 közötti időszakra vonatkozó többéves keret A Belső Biztonsági Alap (ISF) átfogó keretén belül a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszköz (a továbbiakban: ISF-rendőrség) pénzügyi támogatást biztosít a rendőrségi együttműködéshez, az információcseréhez és az információkhoz való hozzáféréshez, a bűnmegelőzéshez, valamint a határokon átnyúló, továbbá a súlyos és szervezett bűnözés elleni küzdelemhez, beleértve a terrorizmust, valamint az emberek és a létfontosságú infrastruktúra védelméhez a biztonságot érintő eseményekkel szemben, továbbá a biztonságot érintő kockázatok és válságok hatékony kezeléséhez. Ennek következtében a 2014–20 közötti időszakra vonatkozó többéves kereten belül az említett szakpolitikai területen pénzügyi támogatást biztosító ISEC- és CIPS-programot 2014. január 1-jei hatállyal az átmeneti szabályoknak megfelelően hatályon kívül kell helyezni. Az ISEC-program tekintetében azt az ISF-rendőrség eszközt létrehozó rendelet helyezi hatályon kívül. Ami a CIPS-programot illeti, erre nem volt lehetőség e rendelet keretében, mivel annak hatályon kívül helyezése különálló jogi aktust igényel, a kettős jogalap (EK/Euratom) szerinti eltérő szavazási szabályok következtében. Az e határozat hatálybalépésére vonatkozó záró rendelkezést azonban olyan módon fogalmazzák meg, hogy a CIPS-program hatályon kívül helyezése egybeesik az ISF-rendőrség eszközt létrehozó rendelet hatálybalépésével, mintha a CIPS-program hatályon kívül helyezése az ISF-rendőrség eszközt létrehozó rendeletben került volna megállapításra. A CIPS és az ISEC egyedi programok hatályon kívül helyezésére ezért azonos módon kerül sor. 2. A JAVASLAT JOGI ELEMEI 2.1. A javaslat tartalma A fentiekre tekintettel, a Bizottság javasolja a CIPS egyedi program létrehozásáról szóló határozat 2014. január 1-jétől történő hatályon kívül helyezését. 2.2. Jogalap A 2007/124/EK, Euratom tanácsi határozatot az Európai Közösséget létrehozó szerződés 308. cikke, valamint az Európai Atomenergia-közösséget létrehozó szerződés 203. cikke alapján fogadták el. A fent említett tanácsi határozat hatályon kívül helyezéséről szóló javaslat jogalapját az Európai Unió működéséről szóló szerződés 352. cikke, valamint az Európai Atomenergia-közösséget létrehozó szerződés 203. cikke képezi. 3. KÖLTSÉGVETÉSI HATÁSOK A javaslatnak nincs közvetlen hatása az EU költségvetésére. 2013/0281 (APP) Javaslat A TANÁCS HATÁROZATA a 2007/124/EK, Euratom tanácsi határozat hatályon kívül helyezéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 352. cikkére, tekintettel az Európai Atomenergia-közösséget létrehozó szerződésre és különösen annak 203. cikkére, tekintettel az Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, tekintettel az Európai Parlament egyetértésére[1], különleges jogalkotási eljárás keretében, mivel: (1) a „Biztonság és a szabadságjogok védelme” általános program keretében a 2007–2013-as időszakra a „Terrorizmus és egyéb biztonsági vonatkozású veszélyek megelőzése, az azokra való felkészültség és következményeik kezelése” egyedi program létrehozásáról szóló 2007/124/EK, Euratom tanácsi határozat a 2007. január 1-jétől 2013. december 31-ig terjedő időszakra vonatkozik. (2) A 2014. január 1-jétől 2020. december 31-ig terjedő időszakra létrejön a Belső Biztonsági Alap részét képező, a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszköz[2]. (3) A 2007/124/EK, Euratom tanácsi határozat 2014. január 1-jével hatályát veszti, ELFOGADTA EZT A HATÁROZATOT: 1. cikk A 2007/124/EK, Euratom tanácsi határozat 2014. január 1-jével hatályát veszti. 2. cikk (1) Ez a hatályon kívül helyezés nem érinti – azok befejezéséig– az érintett projektek, illetve a 2007/124/EK, Euratom tanácsi határozat alapján, vagy a 2013. december 31-én hatályos bármely, támogatásra vonatkozó jogszabály alapján a Bizottság által jóváhagyott pénzügyi támogatás folytatását vagy módosítását, ideértve ezek részleges vagy teljes megszüntetését is. (2) A rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszköz szerinti társfinanszírozási határozatok elfogadásakor a Bizottság figyelembe veszi az [a Hivatalos Lapban történő közzététel időpontja]-t megelőzően a 2007/124/EK, Euratom tanácsi határozat alapján elfogadott és a társfinanszírozás időszakában pénzügyi utóhatással bíró rendelkezéseket. (3) Azokat a Bizottság által 2011. január 1. és 2013. december 31. között jóváhagyott társfinanszírozási összegeket, amelyek tekintetében a záróbeszámoló benyújtási határidejéig a Bizottságnak nem küldték el a műveletek lezárásához szükséges dokumentumokat, a Bizottság 2017. december 31-ig automatikusan visszavonja, és a jogtalanul kifizetett összegeket vissza kell fizetni. A halasztó hatályú bírósági eljárás vagy államigazgatási fellebbezési eljárás miatt felfüggesztett műveletekkel kapcsolatos összegeket az automatikus visszavonás összegének megállapításakor figyelmen kívül kell hagyni. (4) A tagállamok a Bizottságnak 2015. június 30-ig értékelő jelentést nyújtanak be a 2011–2013-as időszakra vonatkozóan a 2007/124/EK, Euratom tanácsi határozat által társfinanszírozott intézkedések eredményeiről és hatásairól. (5) A Bizottság 2015. december 31-ig benyújtja az Európai Parlamentnek és a Tanácsnak a 2007/124/EK, Euratom tanácsi határozat 2011 és 2013 között elért eredményeiről és végrehajtásának mennyiségi szempontjairól szóló jelentést. 3. cikk (1) Ez a határozat a Belső Biztonsági Alap részét képező, a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszköz létrehozásáról szóló európai parlamenti és tanácsi rendelet (a továbbiakban: az ISF-rendőrség eszközt létrehozó rendelet) hatálybalépésének napján lép hatályba. (2) Amennyiben az ISF-rendőrség eszközt létrehozó rendelet az e határozatnak az Európai Unió Hivatalos Lapjában történő kihirdetése előtt lépne hatályba, e határozat a kihirdetést követő napon lép hatályba. 4. cikk Ennek a határozatnak a Szerződéseknek megfelelően a tagállamok a címzettjei. Kelt Brüsszelben, -án/-én. a Tanács részéről az elnök [1] HL C […]., [...], […]. o. [2] A Belső Biztonsági Alap részét képező, a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszköz létrehozásáról szóló európai parlamenti és tanácsi rendeletre irányuló javaslat, COM(2011) 753 végleges.